Sellise koonddokumendi avaldamine, mida on muudetud pärast väikese muudatuse heakskiitmist kooskõlas määruse (EL) nr 1151/2012 artikli 53 lõike 2 teise lõiguga

(2022/C 234/09)

Euroopa Komisjon on kõnealuse väikese muudatuse heaks kiitnud kooskõlas komisjoni delegeeritud määruse (EL) nr 664/2014 (1) artikli 6 lõike 2 kolmanda lõiguga.

Väikese muudatuse heakskiitmise taotlusega saab tutvuda Euroopa Komisjoni andmebaasis eAmbrosia.

KOONDDOKUMENT

„Farina di Neccio della Garfagnana“

ELi nr: PDO-IT-0196-AM01 – 12.1.2022

KPN (x) KGT ( )

1. Nimetus

„Farina di Neccio della Garfagnana“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Kaitstud päritolunimetust „Farina di Neccio della Garfagnana“ kasutatakse kastanipuu (Castanea sativa Mill.) sortidest, mis on loetletud allpool punktis 3.3, saadud sellise magusa jahu tähistamiseks, mille omadused tulenevad üksnes looduslikest teguritest ja inimtegevusest.

Turule laskmisel peab kaitstud päritolunimetusega toode „Farina di Neccio della Garfagnana“ olema järgmiste omadustega:

— tera suurus: peen tera nii katsudes kui maitstes;

— suurim niiskusesisaldus: 13 %;

— värvus: võib varieeruda valgest tumeda elevandiluuni;

— maitse: magus, kergelt mõrkja järelmaitsega;

— lõhn: kastan.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Jahu valmistatakse käesoleva dokumendi punktis 4 osutatud piirkonnas kasvavatest järgmistest kastanisortidest „Carpinese“, „Pontecosi“, „Mazzangaia“, „Pelorosa“, „Rossola“, „Verdola“, „Nerona“ ja „Capannaccia“ ning käesoleva dokumendi punktis 4 osutatud samadest päritolupiirkondadest pärit kastanisortidest, millel on üksnes kohalik nimi.

3.4. Tootmise erietapid, mis peavad toimuma määratletud geograafilises piirkonnas

—

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Kõik tootmisetapid alates kastanite koristamisest kastanisalus kuni kuivatamise, jahvatamise ja jahu toiduks ettevalmistamiseni peavad toimuma punktis 4 määratletud geograafilises piirkonnas.

3.6. Sellise toote märgistamise erieeskirjad, millele registreeritud nimetus viitab

Alates 1. detsembrist turustatakse kaitstud päritolunimetusega toodet „Farina di Neccio della Garfagnana“ pitseeritud pakendites, mis on vastavalt kehtivatele õigusaktidele valmistatud toidu jaoks ette nähtud materjalist, ringlussevõetavad või kompostitavad, ruudukujulise põhjaga, mitmekihilised ja mille välispinnal on paberkiht, mis on värvitud värviga Pantone 4026 C.

Kottide maht on 500 g ja 1 kg; suuremaid kotte kasutatakse jahu jaoks, mis ei ole mõeldud müügiks avalikkusele.

Lisaks toidu märgistamist ja esitlemist käsitlevate õigusaktidega nõutavale kohustuslikule teabele peab igal pakendil olema:

— päritolunimetuse logo, millele vahetult järgneb märge „Denominazione Origine Protetta“ või akronüüm D.O.P. ja samal vaateväljal Euroopa Liidu KPNi sümbol;

— pakendaja nimi ja aadress.

Kaitstud päritolunimetust „Farina di Neccio della Garfagnana“ ei tohi täiendada ühegi sellele viitava omadussõnaga, isegi kui see on graafiliselt eraldatud.

Ilma et see piiraks eelmises lõikes sätestatud keelu kohaldamist, on lubatud informatiivsed kirjeldused, näiteks: „aeglane kuivatus“, „kividega jahvatatud“ või „vesiveskil jahvatatud“;

— lubatud on viidata ärinimedele või erakaubamärkidele, kui need ei eksita tarbijat.

Logo:

4. Geograafilise piirkonna täpne määratlus

Geograafiline piirkond, kus kastanijahu „Farina di Neccio della Garfagnana“ toodetakse, hõlmab Lucca provintsi järgmisi kommuune: Castelnuovo di Garfagnana; Castiglione Garfagnana; Pieve Fosciana; San Romano di Garfagnana; Sillano Giucugnano; Piazza al Serchio; Minucciano; Camporgiano; Careggine; Fosciandora; Molazzana; Vagli; Villa Collemandina; Gallicano; Borgo a Mozzano; Barga; Coreglia Antelminelli; Bagni di Lucca; Fabbriche di Vergemoli.

5. Seos geograafilise piirkonnaga

5.1. Geograafilise piirkonna eripära

Kui jätta kõrvale inimpopulatsioon ja kastanipuu intensiivne kasutamine, siis on tõendatud selle puu, kui metsas kasvava puuliigi olemuslik seos piirkonnaga.

Üldiselt kasvavad kastanipuud ainult neile väga sobivate mulla- ja kliimatingimustega piirkondades. Sellistesse uutesse piirkondadesse, kus kastanipuud loomulikult ei kasva, on neid raske sisse tuua, isegi kui mulla- ja kliimatingimused on sarnased algse piirkonna omadega.

Mis puudutab eelkõige Lucca ja Garfagnana provintsi, siis paljudes dokumentides rõhutatakse kastanipuude ja nende viljade positiivset majanduslikku ja toitumisalast mõju kohalikele elanikele juba iidsetest aegadest peale. Seetõttu on inimestel tekkinud kastanipuuga tihe seos ja nad oskavad selle tooteid maksimaalselt ära kasutada.

5.2. Toote eripära

Kaitstud päritolunimetusega toodet „Farina di Neccio della Garfagnana“ valmistatakse kastanisortidest, mida peetakse värske puu- ja köögiviljaturu jaoks liiga väikeseks, kuid mis on väga magusad. See mõjutab ka kastanijahu maitset, mis on magus ja kergelt mõrkja järelmaitsega, mis omakorda tuleneb traditsioonilisest aeglasest kuivatamisest otse kastanisaludes asuvates tüüpilistes elus tulega kuivatites (metati). Hea maine aluseks on ka kiviveskites tehtav väga peeneteraline jahvatus, mis toimub aeglaselt, et jahu ei kuumeneks üle ega rikneks.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Rääkides kastanijahust, käesoleval juhul tootest „Farina di Neccio della Garfagnana“, tuleb märkida, et selleks, et jahu vajalikult töödelda, on inimesed pidanud pikka aega ehitama väikesi hooneid, kus töötlemistoiminguid on mugavam teha. Seega on piirkonnas palju kuivateid (metati), kus kastaneid tulel kuivatatakse, ning veskeid kastanite jahvatamiseks. Hinnangute kohaselt oli 1950. aastal määratletud piirkonnas ligikaudu 5000 kuivatit ja 1800. aastal ligikaudu 245 veskit.

Nende ehitiste spetsiifilised arhitektuurilised ja konstruktsioonilised omadused on sellised, et nii tootespetsifikaadis kui ka kohaliku omavalitsuse ehituseeskirjades on ette nähtud nende säilitamine, kuna need on hea näide kohalikust kultuurist ja tõendavad seost keskkonnaga.

Oluline on ka see, mil määral on kastanijahu mõjutanud kohalikku kööki. Tüüpilised toidud on kastanijahust polenta, piimaga keedetud kastanijahu (manafregoli), kastanijahust valmistatud küpsetatud lameleib oliiviõli, kreeka pähklite ja piinia pähklitega (castagnaccio) ning jahust veest ja soolast valmistatud neccio, mida võib nimetada Garfagnana piirkonna leivaks.

Viide tootespetsifikaadi avaldamisele

Spetsifikaadi kokkuvõttega saab tutvuda veebisaidil http://www.politicheagricole.it/flex/cm/pages/ServeBLOB.php/L/IT/IDPagina/3335

või

põllumajandus-, toidu- ja metsanduspoliitika ministeeriumi kodulehel (www.politicheagricole.it), klõpsates rubriigil „Qualità“ (ekraanil ülal paremal), seejärel „Prodotti DOP IGP STG“ (ekraanil vasakus ääres) ja lõpuks „Disciplinari di Produzione all’esame dell’UE“.

(1) ELT L 179, 19.6.2014, lk 17.